ང་ཚོ་འཚོ་ཞིང་གནས་པའི་འཁོར་ཡུག་ནི་ཆེན་པོའི་འཁོར་ཡུག་ཡིན།ཅི་ལ་ཆེན་པོ་ཞེས་བརྗོད་དགོས་པ་རེད་ཅེ་ན།མི་བུ་སྒེར་དང་འབྲེལ་བའི་གླེང་གཞི་གང་ཡང་ཁ་ལ་བླངས་ཚེ་ངོ་ཚ་བ་དང་ཚོགས་སྤྱིའི་བྱ་བ་ལ་མི་ཚང་མ་འུར་གྱིས་འཇུག་པས་སོ།དོན་དུ་གྲུབ་ཆ་དང་ཡ་བྲལ་བའི་ཚོགས་སྤྱིའི་བྱ་བ་ལ་སྤྲོ་བས་འཇུག་པ་ནི་སྒེར་གྱི་བདེ་སྡུག་རང་ངོས་ནས་དོ་ཁུར་མི་ཐུབ་པའི་གནས་བབ་ལས་བྱུང་བའི་འུ་ཐུག་གི་སྣང་ཚུལ་ཞིག་ཡིན།དེ་ཡང་གནའ་བོའི་གྷི་རི་སིའི་སྤྱི་དམངས་ཚོགས་ཆེན་ལྟ་བུར་མཚོན་ན།སྤྱི་ཐུན་གྱི་བྱ་བཞག་ལ་ཁོ་ཚོ་ཧ་ཅང་གི་རང་དབང་ཅན་ཡིན་ནའང་སྒེར་གྱི་ཐོབ་ཐང་གི་ཐད་ནས་དབུལ་བོ་དབུལ་རྐྱང་ཡིན།དེ་ལྟར་མོད་ཁོ་ཚོ་ནི་མི་རང་དབང་ཅན་ཡིན།གནའ་བོའི་རང་དབང་གི་ཡང་སྙིང་ནི་སྤྱི་དམངས་ཀྱི་ཐོབ་ཐང་ཡོད་མེད་ལ་ཐུག་ཡོད་དོ།དེ་ལྟར།ང་ཚོ་དེང་རབས་པའི་སྤྱི་དམངས་ཀྱི་ཐོབ་ཐང་ནི་འདེམ་བསྐོ་བརྒྱུད་དེ་ཕྱིར་མངོན་པ་མ་གཏོགས་ཐབས་གཞན་མེད།དེང་རབས་པས་གཙུག་ཆེན་དུ་འཛིན་འོས་པ་ནི་མི་སྒེར་གྱི་ཐོབ་ཐང་སྟེ་རང་ཁོ་ན་ལ་དབང་བའི་འཇིག་རྟེན་ཆུང་ཆུང་དེའོ།